Brandstofpryse gaan wéér stygArgieffoto. Die Automobiel Assosiasie van Suid-Afrika (AA) het dié week gesê motoriste kan na alle waarskynlikheid nóg ŉ styging in brandstofpryse volgende maand verwag. Die AA sê in ŉ verklaring Suid-Afrikaners het wel ’n reddingsboei gekry in die vorm van oliepryse wat afgeneem het in Junie. “Sonder die afname in die olieprys sou die stygings vir Julie veel hoër gewees het.” Die AA verwag dat petrol met sowat 26c per liter sal styg en diesel met 24c per liter. Indien oliepryse egter weer styg, kan dit ernstige gevolge vir Suid-Afrikaners inhou indien die rand ook aanhou stoom verloor. “Die gemiddelde rand/dollar-wisselkoers wat gebruik word om die basiese brandstofprys uit te werk het sedert die begin van Junie in ’n feitlik reguit lyn afgeneem. Die rand het teen R12,65 teen die dollar verhandel aan die begin van die maand, maar verhandel nou in die omgewing van R13,30 teen die dollar.” Volgens die AA sou Suid-Afrikaners tot 40c per liter meer vir petrol betaal het volgende maand indien die olieprys nie gedaal het nie. Indien die olieprys aanhou styg het soos in Mei gesien is, sou die verhoging tot 80c per liter gewees het. Indien die departement van energie Vrydag aankondig dat brandstofpryse styg soos deur die AA voorspel, sal 95-oktaan-petrol vir binnelandse gebruikers tot by die R16 per liter styg. Die AA het intussen weereens ’n beroep op die regering gedoen om die hoë heffings op brandstof te heroorweeg, aangesien R5,30 van elke liter petrol bestaan uit die brandstofheffing en die Padongelukkefondsheffing. Die AA voorspel ook dat verdere brandstofprysstygings verwag kan word weens Suid-Afrika se swak ekonomiese posisie en die moontlike handelsoorlog tussen die VSA en ander lande. Petrol het aan die begin van die maand met 82c per liter gestyg en diesel met tussen 85c en 87c per liter. Petrol het in Mei met 49c per liter gestyg terwyl diesel met tussen 58c en 59c per liter gestyg het. In April het petrol met tussen 69c en 72c per liter gestyg terwyl diesel met tussen 57c en 65c per liter gestyg het.